Baba deur gesinshond doodgebytArgieffoto ter illustrasie ŉ Ses maande oue babaseuntjie is Woensdagoggend ten aanskoue van sy ouma deur die gesin se hond verskeur. Russel Meiring, woordvoerder van ER24, het gesê die voorval het in Primrose in Johannesburg gebeur. Volgens Meiring het paramedici omstreeks 08:15 by die toneel opgedaag. “Paramedici is na die sitkamer van die huis gelei waar hulle die liggaam van die kind aangetref het. Paramedici het hom ondersoek en gevind hy het talle ernstige bytwonde opgedoen. Hy het geen teken van lewe getoon nie,” het Meiring gesê. Die baba is op die toneel dood verklaar. Kol. Lungelo Dlamini, provinsiale woordvoerder van die polisie, het aan Maroela Media bevestig die kind is deur die gesin se hond aangeval. “Hy en sy ouma was alleen ten tyde van die aanval. Die ouma is na ŉ hospitaal geneem – sy is erg getraumatiseer,” het hy gesê. Dlamini het gesê die polisie doen ŉ geregtelike doodsondersoek.